Na základe uvedeného oznámenia prijala 29. apríla 2017 Európska rada (článok 50) usmernenia. V zmysle uvedených usmernení Rada 22. mája 2017 poverila Komisiu začatím rokovaní o dohode so Spojeným kráľovstvom, ktorá ustanoví spôsob jeho vystúpenia z Európskej únie a z Európskeho spoločenstva pre atómovú energiu, a prijala smernice na tieto rokovania. Dňa 15. decembra 2017 Európska rada prijala usmernenia, ktorými sa doplnili usmernenia z 29. apríla 2017 a stanovili zásady a podmienky prípadných prechodných dojednaní, a v nadväznosti na to Rada 29. januára 2018 prijala doplňujúce smernice na rokovania.

V súlade s článkom 216 ods. 2 Zmluvy o fungovaní Európskej únie sú dohody uzavreté Úniou záväzné pre inštitúcie Únie a jej členské štáty. Vykonávanie a uplatňovanie dohody o vystúpení v Únii by malo prebiehať pri plnom rešpektovaní rozdelenia úloh jednak medzi Úniou a jej členskými štátmi a jednak medzi rozličnými inštitúciami Únie. Preto by malo byť prevažne úlohou Komisie, na základe jej úloh stanovených v článku 17 ods. 1 Zmluvy o Európskej únii, aby konala v mene Únie a Euratomu. V určitých prípadoch bude v mene Únie a Euratomu konať Rada, v súlade s jej funkciou tvorby politík stanovenou v článku 16 ods. 1 Zmluvy o EÚ.

Keďže dohodou o vystúpení sa zabezpečí, že Únia aj Spojené kráľovstvo dodržia finančné záväzky plynúce z celého obdobia členstva Spojeného kráľovstva v Únii, jediný vplyv dohody o vystúpení na rozpočet Únie plynie zo zriadenia Spoločného výboru, ktorý pozostáva zo zástupcov Únie a Spojeného kráľovstva. Spoločný výbor bude okrem iného dohliadať na vykonávanie a uplatňovanie dohody o vystúpení a uľahčovať jej vykonávanie a uplatňovanie. Spoločný výbor bude zasadať aspoň raz ročne na žiadosť ktorejkoľvek zo strán. Náklady by okrem toho mohli vzniknúť aj v súvislosti s možným začatím rozhodcovského konania v rámci urovnávania sporov podľa dohody. V prípade predĺženia prechodného obdobia poskytne Spojené kráľovstvo do rozpočtu Únie príspevok za dané nové obdobie, ktorý sa bude považovať za všeobecné príjmy. V legislatívnom finančnom výkaze pripojenom k tomuto návrhu sa uvádzajú ďalšie podrobnosti o odhadovanom finančnom vplyve návrhu na rozpočet Únie.

Dohoda o vystúpení napokon obsahuje Protokol o Gibraltári, ktorý sa zaoberá špecifickými otázkami, ktoré po vystúpení Spojeného kráľovstva z Únie vzniknú v súvislosti Gibraltárom. V usmerneniach Európskej rady z 29. apríla 2017 sa uvádza, že „sa žiadna dohoda medzi EÚ a Spojeným kráľovstvom nebude môcť uplatňovať na územie Gibraltáru bez toho, aby sa dosiahla dohoda medzi Španielskym kráľovstvom a Spojeným kráľovstvom.“ To sa pripomenulo v doplňujúcich smerniciach Rady na rokovania z 29. januára 2018 a v usmerneniach Európskej rady zo 14. marca 2018. Vo vyhláseniach uvedených v zápisnici zo zasadnutia Európskej rady, ktoré sa konalo 25. novembra 2018, bolo zahrnuté toto vyhlásenie Európskej rady a Komisie: „Po tom, ako Spojené kráľovstvo vystúpi z Únie, sa na Gibraltár nebude vzťahovať územná pôsobnosť dohôd, ktoré sa majú uzavrieť medzi Úniou a Spojeným kráľovstvom. To však nevylučuje možnosť, aby sa medzi Úniou a Spojeným kráľovstvom uzatvárali samostatné dohody vo vzťahu ku Gibraltáru. Bez toho, aby boli dotknuté právomoci Únie, a pri úplnom rešpektovaní územnej celistvosti jej členských štátov, ako je to zaručené v článku 4 ods. 2 Zmluvy o Európskej únii, tieto samostatné dohody si budú vyžadovať predchádzajúci súhlas Španielskeho kráľovstva.“ Okrem toho Európska rada a Komisia pri tej istej príležitosti vydali vyhlásenie k výkladu článku 184 dohody o vystúpení a územnej pôsobnosti budúcich dohôd.

Dohoda o vystúpení zahŕňa aj Protokol o výsostných územiach Spojeného kráľovstva Veľkej Británie a Severného Írska na Cypre (ďalej len „protokol o výsostných územiach“). Keďže vzťahy medzi Úniou a výsostnými územiami na Cypre sa musia vymedziť vzhľadom na členstvo Cyperskej republiky v Únii, protokol o výsostných územiach stanovuje vhodné mechanizmy, aby sa po vystúpení Spojeného kráľovstva z Únie dosiahli ciele dojednaní stanovených v protokole 3 k Aktu o pristúpení Cyperskej republiky k Únii. Ako sa uvádza v spoločnom vyhlásení z 19. júna 2018, Únia aj Spojené kráľovstvo sa zaviazali prijať vhodné opatrenia pre výsostné územia, „najmä s cieľom chrániť záujmy Cyperčanov, ktorí žijú a pracujú na výsostných územiach po vystúpení Spojeného kráľovstva z Únie, pri plnom dodržiavaní práv a povinností vyplývajúcich zo zmluvy o založení.“ Únia a Spojené kráľovstvo sa dohodli na podmienkach protokolu, vďaka ktorému sa to splní a ktorý je pripojený k dohode o vystúpení. Cieľom protokolu je zabezpečiť, aby sa právo Únie v oblastiach stanovených v protokole 3 k Aktu o pristúpení Cypru naďalej uplatňovalo na výsostných územiach bez toho, aby došlo k narušeniu alebo strate práv, najmä pokiaľ ide o približne 11 000 cyperských civilistov žijúcich a pracujúcich na výsostných územiach. Týka sa to viacerých oblastí politiky, ako napríklad zdaňovanie, tovar, poľnohospodárstvo, rybolov a veterinárne a fytosanitárne pravidlá. Protokolom sa Cyperskej republike zveruje zodpovednosť za vykonávanie a presadzovanie práva Únie v súvislosti s väčšinou zahrnutých oblastí, s výnimkou bezpečnostných a vojenských záležitostí.

Protokol o Írsku/Severnom Írsku a jeho 10 príloh obsahuje ustanovenia, ktoré sú potrebné na riešenie spočívajúce v tzv. zabezpečovacom mechanizme s cieľom vyhnúť sa tvrdej hranici medzi Írskom a Severným Írskom. Bude sa uplatňovať len pokiaľ a kým nebude úplne alebo čiastočne nahradený následnou dohodou. Protokolom sa zriaďuje jednotné colné územie medzi EÚ a Spojeným kráľovstvom. Predíde sa tým tomu, aby bolo nutné zavádzať colné sadzby, kvóty alebo kontroly pravidiel pôvodu medzi EÚ a Spojeným kráľovstvom. Stanovuje sa v ňom aj súbor opatrení na zabezpečenie rovnakých podmienok medzi EÚ a Spojeným kráľovstvom. Protokolom sa okrem toho zabezpečuje, aby sa na Severné Írsko naďalej uplatňoval Colný kódex Únie (CKÚ), ktorý okrem iného obsahuje ustanovenia na prepustenie výrobkov do voľného obehu v rámci EÚ. Zabezpečí sa tým, že podniky zo Severného Írska nebudú pri umiestňovaní výrobkov na jednotný trh EÚ čeliť obmedzeniam. V protokole sa takisto stanovuje, že Spojené kráľovstvo, pokiaľ ide o Severné Írsko, bude naďalej dodržiavať určitý obmedzený súbor pravidiel, ktoré sa týkajú jednotného trhu EÚ a sú nevyhnutné na zamedzenie tvrdej hranici: právne predpisy o tovare, sanitárne a fytosanitárne pravidlá, pravidlá týkajúce sa poľnohospodárskej výroby, DPH a spotrebnej dane a pravidlá štátnej pomoci. Protokol obsahuje aj ustanovenia, ktorými sa na ostrove Írsko zachováva jednotný trh s elektrinou. Podľa protokolu sa bude spoločná oblasť cestovania medzi Írskom a Spojeným kráľovstvom a s ňou súvisiace práva a výsady naďalej uplatňovať v súlade s právom Únie, a to najmä v súvislosti s voľným pohybom občanov EÚ. Spolupráca medzi severom a juhom bude takisto pokračovať, ako je stanovené v protokole, a to aj v oblastiach životného prostredia, zdravia, poľnohospodárstva, dopravy, vzdelávania a cestovného ruchu, ako aj v oblastiach energetiky, telekomunikácií, rozhlasového a televízneho vysielania, vnútrozemského rybolovu, spravodlivosti a bezpečnosti, vysokoškolského vzdelávania a športu.

Ak sa v dohode uvádza, že Únia počas prechodného obdobia konzultuje so Spojeným kráľovstvom: takéto konzultácie by mala takisto uskutočňovať Komisia v mene Únie. To sa vzťahuje najmä na tieto ustanovenia dohody:

Dvojstranné rokovania medzi Španielskom a Spojeným kráľovstvom sú už ukončené. Protokol odkazujúci na tieto bilaterálne dohody je pripojený k dohode o vystúpení. Protokol tvorí balík s bilaterálnymi memorandami o porozumení medzi Španielskom a Spojeným kráľovstvom vo vzťahu ku Gibraltáru. Týka sa to dvojstrannej spolupráce v oblasti práv občanov, tabakových a iných výrobkov, životného prostredia, policajných a colných záležitostí, ako aj bilaterálnej dohody o daniach a ochrane finančných záujmov. Pokiaľ ide o práva občanov, v protokole sa stanovuje základ administratívnej spolupráce medzi príslušnými orgánmi na účely vykonávania dohody o vystúpení v súvislosti s osobami žijúcimi v oblasti Gibraltáru, a najmä cezhraničnými pracovníkmi. Pokiaľ ide o právo o leteckej doprave, v protokole sa stanovuje možnosť, aby sa v prípade dohody medzi Španielskom a Spojeným kráľovstvom o používaní gibraltárskeho letiska uplatňovala na Gibraltár počas prechodu legislatíva Únie, ktorá sa naň predtým neuplatňovala. Pokiaľ ide o fiškálne záležitosti a ochranu finančných záujmov, v protokole sa stanovuje základ administratívnej spolupráce medzi príslušnými orgánmi na účely dosiahnutia úplnej transparentnosti v daňových záležitostiach, na boj proti podvodom, pašovaniu a praniu špinavých peňazí. Spojené kráľovstvo sa takisto zaväzuje, že v Gibraltári sa budú dodržiavať medzinárodné normy platné v tejto oblasti. V súvislosti s tabakom sa Spojené kráľovstvo vo vzťahu k Gibraltáru zaväzuje do 30. júna 2020 ratifikovať určité dohovory a zaviesť systém vysledovateľnosti a bezpečnostných opatrení týkajúcich sa cigariet. V súvislosti s alkoholom a benzínom sa Spojené kráľovstvo zaväzuje, že zabezpečí, aby bol v Gibraltári zavedený daňový systém, ktorého cieľom je predchádzať podvodným činnostiam. Pokiaľ ide o ochranu životného prostredia a rybolov a o spoluprácu v policajných a colných záležitostiach, v protokole sa stanovuje základ administratívnej spolupráce medzi príslušnými orgánmi. Zriaďuje sa aj osobitný výbor pre dohľad nad uplatňovaním tohto protokolu.

so zreteľom na návrh Európskej komisie,

so zreteľom na súhlas Európskeho parlamentu,

so zreteľom na stanovisko Európskej centrálnej banky,

keďže:

(1)V súlade s rozhodnutím Rady (EÚ, Euratom) ... bola ... podpísaná Dohoda o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (ďalej len „dohoda“).

(2)Dohoda by sa mala schváliť v mene Európskej únie a Európskeho spoločenstva pre atómovú energiu.

(3)Všetky odkazy na Úniu v tomto rozhodnutí by sa mali chápať ako odkazy zahŕňajúce Európske spoločenstvo pre atómovú energiu.

(4)K dátumu nadobudnutia platnosti dohody sa v dôsledku vystúpenia automaticky skončia mandáty všetkých členov inštitúcií, orgánov a agentúr Únie vymenovaných alebo zvolených v súvislosti s členstvom Spojeného kráľovstva v Únii.

(5)Je vhodné stanoviť spôsoby zastúpenia Únie v Spoločnom výbore zriadenom dohodou. Ak je Spoločný výbor na základe dohody splnomocnený prijímať akty s právnymi účinkami, a to aj na účely zmien dohody týkajúcich sa iných ako základných prvkov, pozície, ktoré sa majú v mene Únie zaujať v Spoločnom výbore, sa stanovia v súlade s postupom stanoveným v článku 218 ods. 9 Zmluvy o fungovaní Európskej únie.

(6)Ak sa pozícia Únie, ktorá sa má zaujať v Spoločnom výbore, týka predĺženia prechodného obdobia alebo preskúmania protokolu o Írsku/Severnom Írsku, Rada bude konať v súlade s usmerneniami Európskej rady. Pri akomkoľvek rozhodnutí o predĺžení prechodného obdobia sa zohľadní plnenie povinností na základe dohody vrátane jej protokolov.

(7)Vždy, keď má Únia povinnosť konať, aby splnila ustanovenia dohody, takéto opatrenia sa majú prijať v súlade s ustanoveniami zmlúv pri súčasnom rešpektovaní limitov právomocí prenesených na každú inštitúciu. Je preto úlohou Komisie poskytnúť Spojenému kráľovstvu informácie alebo oznámenia požadované v dohode, s výnimkou prípadov, keď sa v dohode odkazuje na iné konkrétne inštitúcie, orgány, úrady a agentúry Únie, konzultovať so Spojeným kráľovstvom konkrétne záležitosti, prizvať zástupcov Spojeného kráľovstva, aby sa zúčastnili ako súčasť delegácie Únie na medzinárodných konzultáciách alebo rokovaniach, alebo zastupovať Úniu pred rozhodcovským súdom, ak sa spor predloží na rozhodcovské konanie v súlade s článkom 170 dohody. Komisia by mala o každom takomto spore informovať Radu v súlade s povinnosťou lojálnej spolupráce podľa v článku 4 ods. 3 Zmluvy o Európskej únii. Z rovnakého dôvodu by malo byť úlohou Komisie dohodnúť sa so Spojeným kráľovstvom na administratívnych opatreniach, ako sú napríklad opatrenia uvedené v článku 134 dohody.

(8)Komisia vo svojom vyhlásení do zápisnice zo zasadnutia Rady z 29. januára 2018 uviedla, že po porade s Radou vydá usmerňujúci dokument o jednotnom uplatňovaní článku 128 ods. 5 dohody.

(9)Podľa článku 129 ods. 4 môže Spojené kráľovstvo počas prechodného obdobia dojednávať, podpisovať a ratifikovať medzinárodné dohody, ktoré uzaviera samostatne v oblastiach výlučnej právomoci Únie, za predpokladu, že tieto dohody nenadobudnú platnosť ani sa nebudú vykonávať počas prechodného obdobia, pokiaľ to Únia nepovolí. Je potrebné stanoviť podmienky a postup udeľovania takýchto povolení. Vzhľadom na politický význam rozhodnutí o udelení takýchto povolení je vhodné, aby sa právomoc prijímať takéto rozhodnutia prostredníctvom vykonávacích aktov preniesla na Radu, ktorá koná na návrh Komisie.

(10)Dohoda upravuje v samostatných protokoloch veľmi špecifické situácie Írska/Severného Írska, výsostných území Spojeného kráľovstva na Cypre a Gibraltáru. Vzhľadom na možnú potrebu Írska, Cyperskej republiky, resp. Španielskeho kráľovstva uzavrieť so Spojeným kráľovstvom bilaterálne dohody, ktoré môžu byť potrebné na riadne fungovanie dojednaní stanovených v týchto konkrétnych protokoloch, je potrebné stanoviť podmienky a postup na splnomocnenie jednotlivých príslušných členských štátov dojednať a uzavrieť takéto bilaterálne dohody, pokiaľ sa týkajú oblastí výlučnej právomoci Únie. Vzhľadom na politický význam rozhodnutí o udelení takýchto povolení je vhodné, aby sa právomoc prijímať takéto rozhodnutia prostredníctvom vykonávacích aktov preniesla na Radu, ktorá koná na návrh Komisie.

(11)V článku 18 ods. 1 a 4 dohody sa stanovuje povinnosť hostiteľských členských štátov vydať štátnym príslušníkom Spojeného kráľovstva, ich rodinným príslušníkom a ďalším osobám, ktoré patria do rozsahu pôsobnosti hlavy II druhej časti dohody, doklad osvedčujúci ich pobytový status v súlade s dohodou. Článkom 26 dohody sa stanovuje povinnosť členského štátu zamestnania vydať štátnym príslušníkom Spojeného kráľovstva, ktorí majú práva ako cezhraniční pracovníci na základe dohody, doklad osvedčujúci status cezhraničného pracovníka na základe dohody. Na to, aby sa zabezpečili jednotné podmienky vykonávania týchto ustanovení v rámci Únie, v záujme ľahšieho uznávania takýchto dokumentov najmä zo strany orgánov hraničnej kontroly a v záujme predchádzania pozmeňovaniu a falšovaniu pomocou špičkových ochranných prvkov, by sa na Komisiu mali preniesť vykonávacie právomoci, aby mohla stanoviť obdobie platnosti a formát vrátane technických špecifikácií, ako aj spoločné vyhlásenie, ktoré by mali doklady vydané podľa článkov 18 a 26 dohody obsahovať, o tom, že boli vydané v súlade s dohodou. Uvedené právomoci by sa mali vykonávať v súlade s nariadením Európskeho parlamentu a Rady (EÚ) č. 182/2011. Na tento účel by mal Komisii pomáhať výbor zriadený článkom 6 nariadenia Rady (ES) č. 1683/95. Takéto vykonávacie akty môžu byť v prípade potreby chránené všetkými náležitými opatreniami, ktorými sa predíde riziku falšovania a pozmeňovania. V takom prípade by sa mali sprístupniť len subjektom, ktoré členské štáty určili ako zodpovedné za tlač, a osobám riadne povereným členským štátom alebo Komisiou. Takýmito vykonávacími aktmi by nemali byť dotknuté žiadne osobitné dojednania, ktoré môže Írsko na základe dohody uzavrieť so Spojeným kráľovstvom, pokiaľ ide o pohyb osôb v spoločnej oblasti cestovania.

(12)V článku 4 ods. 1, resp. v článku 13 prílohy 3 k protokolu o Írsku/Severnom Írsku sa stanovuje, že Únia vypracuje vzory a vysvetlivky k sprievodnému osvedčeniu A.UK, resp. vzor štítku, ktorý sa má pripevniť na poštové zásielky podľa uvedeného ustanovenia. Takéto vzory sú potrebné na použitie ako listinný dôkaz, že tovar patrí do rozsahu pôsobnosti prílohy 2 k protokolu o Írsku/Severnom Írsku. Na tento účel by sa na Komisiu mali preniesť vykonávacie právomoci, aby mohla stanoviť formát týchto vzorov a vysvetliviek vrátane technických špecifikácií. Uvedené právomoci by sa mali vykonávať v súlade s nariadením Európskeho parlamentu a Rady (EÚ) č. 182/2011. Na tento účel by mal Komisii pomáhať Výbor pre colný kódex zriadený článkom 285 nariadenia Európskeho parlamentu a Rady (EÚ) č. 952/2013.

(13)Ako sa stanovuje v článku 50 ods. 4 Zmluvy o Európskej únii, Spojené kráľovstvo sa nezúčastňuje na rokovaniach Rady týkajúcich sa tohto rozhodnutia, ani na jeho prijatí,

PRIJALA TOTO ROZHODNUTIE:

Článok 1

Týmto sa v mene Únie a Európskeho spoločenstva pre atómovú energiu schvaľuje Dohoda o vystúpení Spojeného kráľovstva Veľkej Británie a Severného Írska z Európskej únie a Európskeho spoločenstva pre atómovú energiu (ďalej len „dohoda“).